高逊志
答徐以文
我本不羁士，少年知远游。
结交尽豪俊，英风邈难俦。
浩然志四海，垄断非所求。
群雄乱天纪，誓将除国仇。
驱马向京邑，道路阻且修。
旷望空叹息，失计成淹留。
时哉苟未会，白璧宁暗投。
耻同五鼎食，笑视千金裘。
袁丝尚游侠，枚皋事俳优。
知己竟不遇，行藏谁与谋。
白日如逝水，冉冉春复秋。
人生久羁旅，岂不怀故丘。
芳时倏徂谢，悲绪寒飕飕。
容华易憔悴，安能常黑头。
放歌吴门市，洗耳长江流。
虽然不得意，常为苍生忧。
心随去雁远，目送孤云愁。
夫子东海裔，济代多良筹。
既无陈仲举，虽贤罕见收。
何如共脱屣，速驾赴沧洲。